Notandum, [quod] domini consules huius ciuitatis a domino Hinrico Rebuk, milite, plenipotente procuratore relicte domini Jacobi Abrahe, alias Deken, et sui filii, reemerunt illos redditus ducentarum marcarum Lubicensium denariorum, in quibus eis predicti consules tenebantur obligati iuxta tenorem cuiusdam patentis littere sigillo nostre ciuitatis sigillate, que nunc apud consules in Reuele, vt dicitur, deposita custoditur. Vnde dominus Petrus de Lynda, presbiter secularis, et Jacobus Yerekow dictis consulibus coniuncta manu libere promiserunt, quod predicta patens littera super eosdem redditus confecta dominis consulibus remitti debebit aut talia litteratoria documenta sufficiencia exinde fieri, quod predicta littera sit infracta, scissa, lesa et omnino viciata, adeo quod per eam nulla monicio aut impeticio per quemcunque quouismodo fieri posset in futurum.